Markaziy Osiyo mamlakatlari va Rossiya tashqi ishlar vazirlari o`rinbosarlari majlis o`tkazdi

Markaziy Osiyo mamlakatlari va Rossiya tashqi ishlar vazirlari o`rinbosarlari majlis o`tkazdi. Bu haqda Yuz.uz xabar berdi.
Uchrashuvda O`zbekiston Respublikasi Tashqi ishlar vaziri o`rinbosari Ilhom Nematov, Qozog`iston Respublikasi Tashqi ishlar vaziri o`rinbosari Marat Sizdiqov, Qirg`iziston Respublikasi Tashqi ishlar vaziri o`rinbosari Nuran Niyazaliev, Rossiya Federasiyasi Tashqi ishlar vaziri o`rinbosari Andrey Rudenko, Tojikiston Respublikasi Tashqi ishlar vaziri o`rinbosari Zohir Saidzoda, Turkmaniston Tashqi ishlar vaziri o`rinbosari Vepa Xojiev ishtirok etdi.
Tadbir ishtirokchilari Markaziy Osiyo mamlakatlari va Rossiya vazirlarining bo`lajak uchinchi uchrashuvi kun tartibini ko`rib chiqdilar. O`zbekiston tomoni fashizm ustidan qozonilgan Buyuk G`alabaning 75 yilligini keng nishonlash uchun o`z mamlakatimizda amalga oshirilayotgan tadbirlar va dasturlar haqida malumot berdi.
Koronavirus pandemiyasi oqibatlari oldini olish, jumladan MDH mamlakatlari hududlarida bo`lib turgan fuqarolarga manzilli yordam ko`rsatishda tomonlarning vakolatli idoralari o`rtasida muvofiqlashtirish va hamkorlikni davom ettirish muhimligi ta`kidlandi. Afg`onistondagi hozirgi vaziyat, mintaqaviy hamkorlikning dolzarb masalalari hamda xalqaro tashkilotlar doirasidagi o`zaro munosabatlar yuzasidan fikr almashildi. Tomonlar savdo-iqtisodiy hamkorlik va transport-kommunikasiya sohasidagi ustuvor loyihalarni ilgari surish bo`yicha faol qo`shma ishlarni davom ettirish zarurligini ta`kidladilar.